MURÁNSKA ZDYCHAVA. Niekoľko odlišnosti od bežných veľkonočných zvykov, ktoré sa týkali predovšetkým Smrtnej a Kvetnej nedele, bolo v minulosti typických pre obec Muránska Zdychava v okrese Revúca. O týchto miestnych špecifikách informovala etnologička Emília Mázorová z Novohradského múzea s galériou v Lučenci, ktorá ich zaznamenala vďaka svojmu osobnému výskumu.
"Dievčatá v tejto obci na Smrtnú nedeľu vynášali Morenu za dedinu, čo je bežná obyčaj. Varili však v ten deň jedlo nazývané stružky s vajcom, a to je zvyk, s ktorým som sa inde nestretla," priblížila etnologička. Tento pokrm podľa jej vysvetlenia pozostával zo šúľancov z rezancového cesta, na ktoré sa dávala mäkká praženica z vajec a pomastila sa škvarkami.
Druhým miestnym špecifikom bol obradový rituál chodenia dievčat s nevestou po dedine. "Konal sa vždy na Kvetnú nedeľu, kedy šli dievčatá najprv do kostola a po skončení bohoslužieb chodili s nevestou po dedine. Nešlo samozrejme o skutočnú mladuchu, len o dievča, ktoré hralo jej úlohu a bola za ňu vystrojená," vrátane čepca, objasnila Mázorová.
Nevesta ľuďom rozdávala posvätené bahniatka, ktoré v obci nazývali púziky. "Predstavovali ochranný symbol a zapichovali sa napríklad pod hradu. V iných dedinách mali tieto bahniatka ochrániť pred viacerými nebezpečiami. V Muránskej Zdychave však chránili výslovne len pred búrkou, čo je tiež miestne špecifikum," dodala etnologička s tým, že tieto nevšedné a originálne zvyky s prvkami predkresťanského života sa v spomínanej gemerskej obci dlho zachovali aj vďaka jej geografickej izolovanosti v horskom prostredí.